Počiatek, Ján, poslanec NR SR (2011-06-28):
Ďakujem za slovo. Vážené dámy, vážení páni, pán minister, návrh zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a o zmene a doplnení zákona č. 46/2003 Z. z. o sociálnom poistení v znení neskorších predpisov, je návrhom právnej úpravy, ktorá mení niektoré parametre systému starobného dôchodkového sporenia. Navrhovaná právna úprava zachováva kontinuitu, zohľadňuje prieskumom zistený konzervatívny profil väčšiny sporiteľov, vytvára nové možnosti pre investovanie do rizikovejších aktív a nastoľuje stabilitu v systéme starobného sporenia. Základom navrhovaných zmien je zachovanie troch existujúcich dôchodkových fondov s garanciami, k názvu rastového, vyváženého a konzervatívneho fondu sa pridáva prívlastok „garantovaný“ vrátane výšky a štruktúry poplatkov a vytvorenie dvoch nových fondov zmiešaného a indexového fondu bez garancií, do ktorých sporitelia investori budú môcť presúvať časť svojich úspor z garantovaných fondov. Pri tomto riešení budú s rizikom vyplývajúcim z investovania do akcií konfrontovaní len tí sporitelia, ktorí sa pre to dobrovoľne a zodpovedne rozhodnú. Sporiteľ môže pritom sporiť v ktoromkoľvek dôchodkovom fonde alebo v ich vzájomnej kombinácii v rámci garantovaných dôchodkových fondov vždy len v jednom z nich. A v závislosti od veku sporiteľa je zákonom stanovená maximálna prípustná časť investície v zmiešanom dôchodkovom fonde a v indexovom dôchodkovom fonde. Týmto postupným procesom do 48. roku veku sporiteľa sa odstraňuje výrazný nedostatok doterajšej úpravy, ktorým bol presun celej nasporenej sumy v jednom jedinom časovom okamihu do konzervatívnejších aktív. Zároveň sa zachovávajú odplaty za zhodnotenie majetku v garantových dôchodkových fondoch. Logika tejto úpravy spočíva v tom, že správca sa podieľa ako na prípadných stratách, tak aj na dosiahnutých výnosoch vo fonde. Straty pritom uhrádza v plnom rozsahu a z výnosov poberá odplatu za zhodnotenie vypočítanú podľa vzorca, ktorý je obsiahnutý v prílohe. V zmiešanom a indexovom fonde, ktoré sú bez garancií, naopak, ustanovenie odplaty za zhodnotenie majetku zmysel nemá. Návrh zákona upravuje vstup do druhého piliera na báze dobrovoľnosti, t. j. na základe uzavretia zmluvy o starobnom dôchodkovom sporení. Preto, aby sa potenciálni sporitelia zodpovedne rozhodli o svojom zabezpečení na dôchodok, navrhujeme predĺženie lehoty pre vstup do druhého piliera zo šiestich mesiacov na lehotu končiacu dovŕšením 33. roku života. Získavanie nových sporiteľov bude prebiehať na základe voľnej súťaže dôchodcovských správcovských spoločností a v dostatočnom časovom priestore a nie administratívnym pridelením, ktoré by hospodársku súťaž na relevantnom trhu podstatne deformovalo. Automatický vstup by znižoval kredibilitu systému starobného dôchodkového sporenia, pretože znamená odklon od princípu slobodnej voľby, ktorý sa uplatnil ako pri tých sporiteľoch, ktorí boli v čase jeho vzniku v dôchodkovom poistení iba v priebežnom systéme, tak aj podstatnú dobu trvania systému pre nových mladých sporiteľov, ktorí sa mohli rozhodnúť medzi priebežným dôchodkovým systémom a jeho kombináciou so systémom starobného dôchodkového sporenia. Zavádzajú sa teda dva nové fondy. Jeden s prívlastkom indexový, ktorého úlohou je kopírovať jeden alebo viac akciových indexov, ktoré sú teda pasívne riadené, a jeden zmiešaný, v ktorom bude môcť byť zastúpené, môžu byť zastúpené aj rizikovejšie aktíva, avšak s aktívnym prístupom správcov dôchodkových úspor. Pre oba fondy bude stanovená referenčná hodnota. Dôchodková správcovská spoločnosť bude pravidelne informovať, ako sa vyvíjal vývoj daného fondu v porovnaní s jeho referenčnou hodnotou. Sporitelia sa budú môcť ľahšie rozhodnúť pre konkrétnu dôchodkovú správcovskú spoločnosť, resp. dôchodkový fond, a rovnako ľahšie si overiť úspešnosť investovania. V oblasti garancií sa pri ich zachovaní v existujúcich fondoch predlžuje sledované obdobie na päť kalendárnych rokov, čo umožní aj v týchto fondoch investovať majetok s potenciálom vyššieho výnosu. Právna úprava zavádza zberný účet dôchodkových fondov, ktorý je nevyhnutný pre technickú stránku realizácie sporenia vo viacerých fondoch súčasne. Súčasťou návrhu zákona je aj novela zákona č. 461/2003 Z. z. o sociálnom poistení v znení neskorších predpisov, ktorou sa zavádzajú nevyhnutné zmeny súvisiace s novelou zákona č. 43/2004 Z. z. o starobnom dôchodkovom sporení v znení neskorších predpisov. Účinnosť navrhovaného zákona sa navrhuje na 1. apríl 2012 s výnimkou novelizačných bodov upravujúcich najmä osobný rozsah odplaty, garancie, nové fondy a ich spravovanie. Ďakujem.